*dr. Mato Gostiša*

***Delavske zadruge kot alternativa razprodaji državnih podjetij***

*Srce me boli, kot verjetno še mnoge Slovence, ko spremljam totalno brezidejnost slovenske ekonomske stroke in politike glede možnih načinov privatizacije državnega premoženja, učinkovitega reševanja podjetij v težavah ter zagotavljanja trajnostnega razvoja Slovenije na splošno.*

*Naravnost grozljivo se mi zdi, da se kot bolj ali manj edini recept v tem smislu še vedno ponujata le vsesplošna »privatizacija« (beri: razprodaja tujcem) državnih podjetij ter nenehno ustvarjanje nekakšnega »kapitalu (zlasti tujemu) prijaznega poslovnega okolja«. Oboje namreč pomeni na drugi strani dobesedno uničevanje neizmernega, a v resnici edinega kapitala, ki pa ga imamo v Sloveniji k sreči še vedno dovolj, to je tako imenovanega intelektualnega – človeškega in strukturnega – kapitala podjetij. Mar torej s tem ogromnim razpoložljivim kapitalom res ne znamo sami (in zase) ustvariti ničesar?*

***Kaj in čemu pravzaprav (raz)prodajamo?***

*Čemu naj bi bili, če odmislimo nebuloze o reševanju proračunskega primanjkljaja, ekonomsko prisiljeni tujcem za vsako ceno prodajati državne deleže (tudi) v uspešnih slovenskih podjetjih, kot so Aerodrom, Telekom, Cinkarna Celje, Žito in podobna, verjetno tako ali tako ni jasno nikomur. Po drugi strani pa je povsem jasno, da pa s prodajo prezadolženih in poslovno slabo stoječih podjetij v bistvu prodajamo v glavnem samo še njihov intelektualni kapital. Kot je znano, namreč danes v povprečju že kar 85 % ali celo že več dejanske tržne vrednosti in s tem »produkcijske moči« podjetij tvori prav njihov intelektualni kapital. ki pa je de facto (»ekonomsko«) v lasti zaposlenih v teh podjetjih. Kako torej lahko državi sploh pride na misel, da bi ta podjetja enostavno in po hitrem postopku razprodala tujcem, ne da bi jih prej v odkup zaposlenim kot »ekonomskim« lastnikom njihovega kapitala in jim ta odkup z ustreznimi podpornimi mehanizmi tudi dejansko omogočila, oziroma, da bi jih v sodelovanju z zaposlenimi tako ali drugače pretvorila v zadružno lastnino? Mar pri nas res še nihče ni slišal za poslovno zelo uspešna podjetja v svetu, ki so jih v podobnih primerih na tak ali drugačen način prevzeli zaposleni in jih – predvsem v obliki delavskih kooperativ (zadrug) – še danes uspešno razvijajo tudi v pogojih trde konkurence na globalnem trgu?*

*Kot zelo resna ekonomska alternativa enostavni razprodaji državnega premoženja se torej postavlja morebitno preoblikovanje pretežnega dela tega premoženja v sodobne delavske kooperative (zadruge) in/ali druge sodobne oblike širšega notranjega lastništva zaposlenih (»delavskega delničarstva«). Te namreč Sloveniji že v osnovi ponujajo povsem drugačne trajnostno razvojne perspektive. K sreči nam ravno razmeroma visok delež še ohranjene državne lastnine v podjetjih ponuja možnost vsaj delne poprave napak, ki smo jih zaradi malikovanja »zasebnolastniške privatizacije« v preteklosti enkrat že zagrešili, in sicer v obliki zloglasne »tajkunizacije«. Ta je, vsaj upam, v Sloveniji za vedno odpihnila mit o ekonomski zveličavnosti klasične lastniške koncepcije podjetja, korporacijskega upravljanja in delitve novoustvarjene vrednosti.*

***Lastništvo zaposlenih v svetu***

*Notranje lastništvo zaposlenih (»delavsko delničarstvo«) in sodobno zadružništvo seveda nimata popolnoma nobene zveze z nekdanjo družbeno lastnino, delavskim samoupravljanjem in (pri nas še vedno precej ozloglašenim) nekdanjim prisilnim socialističnim zadružništvom. V razvitem svetu, zlasti v Evropi in ZDA, se notranje lastništvo zaposlenih v različnih oblikah, vključno z zadružništvom, nezadržno širi, in sicer tudi z močno, zlasti normativno podporo držav. In to izključno zaradi spoznanja, da (so)lastništvo zaposlenih zaradi svojih nespornih motivacijskih učinkov na nosilce človeškega kapitala lahko bistveno prispeva k poslovni uspešnosti in dolgoročni trdnosti podjetij, o čemer pričajo številne znanstvene študije. Samo zadruge različnih vrst (kreditne, kmetijske, obrtne, stanovanjske, potrošniške, delavske, izobraževalne, zdravstvene in druge), ki so sicer močno razširjene po vsem svetu, tako danes povezujejo 800 milijonov članov ter zagotavljajo 100 milijonov delovnih mest, kar 20 % več kot vsa multinacionalna podjetja skupaj. Kaj pa pri nas?*

*Zdi se, da le še v Sloveniji obstaja nekakšen srdit apriorističen odpor ekonomske stroke in politike, ki onemogoča razvoj družbenoekonomskega sistema v tej smeri in namesto tega še naprej favorizira izključno le – sicer čedalje bolj preživete – konvencionalne oblike kapitalističnega podjetništva. V Sloveniji smo tako, denimo, čisto po »socialistično« zmetali več milijard evrov za sanacijo nasedlih naložb bank, nismo pa bili sposobni prek taistih bank ali drugače podpreti nekaterih samoniklih in v osnovi zelo obetavnih pobud za rešitev vsaj zdravih jeder propadlih podjetij prek ustanovitve delavskih kooperativ (npr. Novoles), ki bi definitivno lahko ohranile številna delovna mesta in zagotovila trajnostni razvoj. O kaki podpori širitvi notranjega lastništva na splošno, torej tudi znotraj (še) »zdravih« podjetij, pa seveda ni ne duha ne sluha.*

***Prenosi lastništva na delavske zadruge***

*Reševanje podjetij v težavah s prenosom lastništva na zaposlene prek delavskih zadrug je v svetu na splošno precej razširjeno. Več kot 1.000 danes uspešnih zadružnih podjetij, članov združenja CECOP (Evropsko združenje delavskih zadrug s področja industrije in storitev), je nastalo kot rezultat prenosa lastništva na zaposlene s strani kapitalskih podjetij, ki bi se sicer zaprla in prenehala s poslovanjem, a so bila že pred tem prenesena na delavske zadruge, oziroma so delavske zadruge zdrave dele propadlega podjetja odkupile v postopku stečaja. Nacionalno združenje CG Scoop iz Francije in njene regionalne organizacije, denimo, so v letu 2010 uspešno transformirali 76 konvencionalnih podjetij v delavske zadruge, v letu 2011 pa 52 podjetij. Tudi študija* *z naslovom Poslovna dinamika: start upi, prenosi lastništva podjetij in stečaji (Business Dynamics: Start ups, Business Transfers and Bankrupcy), ki jo je leta 2011 objavila Evropska komisija, poudarja izjemen pomen in velike možnosti, ki jih ponujajo prenosi lastništva podjetij na zaposlene v obliki delavskih zadrug.*

***Cilji in namen delavskih zadrug***

*Kot poudarja Tadej Slapnik, predsednik Slovenskega foruma socialnega podjetništva, je osnovni cilj in namen delavskih zadrug ustvarjanje in ohranjanje dostojnih delovnih mest, ki so v veliki meri tudi izrazito vpeta v lokalno okolje in razvoj. Člani zadruge skupaj – demokratično odločajo o bistvenih odločitvah v podjetju, imenujejo vodstvo podjetja (upravni odbor in direktorje, ...) in se skupaj odločajo, kako bodo razdelili ustvarjeno bogastvo tako,*

* *da si zagotavljajo pošteno plačilo za opravljeno delo v zadrugi,*
* *da zagotavljajo trajna in stabilna delovna mesta s tem, da del presežkov namenjajo v rezervne sklade, ki jih koristijo v obdobju finančnih težav pri poslovanju.*

*Zadruge v skladu z mednarodnimi zadružnimi pravili delavskih zadrug promovirajo in zagotavljajo trajno usposabljanje in obveščanje članov, saj s tem omogočajo njihovo poslovno samostojnost, odgovornost in motiviranost v poslovnem svetu, ki je v času gospodarske krize postal izrazito negotov.*

*Skratka, gre za obliko podjetništva, ki je razvojno zagotovo naravnana daleč najbolj »trajnostno«, uspešno pa je preizkušena tudi v pogojih najhujše tržne konkurence. Potrebuje pa seveda ustrezno podporo v zakonodaji in ukrepih ekonomske politike. A prav nobenega tehtnega razloga ni videti, zaradi katerega teh pogojev ne bi bili (v najkrajšem možnem času) sposobni zagotoviti tudi v Sloveniji. Ne nazadnje pa ima država že po veljavnem zakonu o zadrugah (48. s. in 48. š člen ZZad) vso možnost preoblikovati gospodarske družbe v svoji lasti v zadruge, vanje pa kot člane pritegniti tudi zaposlene. In to bi bilo lahko izvedeno zelo hitro, prej kot vse načrtovane razprodaje.*

***Ustavimo razprodajo in razmislimo***

*Ob dejstvu, da tudi delavsko zadružništvo in druge oblike širitve notranjega lastništva zaposlenih brez dvoma predstavljajo čisto pravo »privatizacijo«, kakršno v svojih razvpitih osmih priporočilih od nas zahteva Evropska komisija, se zastavlja zelo resno vprašanje, čemu pravzaprav v Sloveniji tako brezglavo hitimo z vsesplošno razprodajo državnih podjetij tujcem za vsako ceno. Evropski komisar Janez Potočnik je v nedavnem televizijskem intervjuju namreč jasno povedal, da bistvo teh priporočil ni polnjenje državnega proračuna, kot se velikokrat govori, kajti z vidika reševanja proračunskega primanjkljaja so to minorna sredstva. V resnici naj bi šlo pri tem predvsem za vprašanja, kako urediti higieno na področju odnosov med politiko in gospodarstvom, klientelizem, korupcijo in podobne negativne pojave, ki so se vrinili v naš sistem. In to naj bi bilo mogoče narediti samo z »rezom«.*

*A ta »rez« je lahko tudi povsem drugačen, kot so si ga za zdaj zamislili slovenski »privatizatorji« in ki v resnici lahko dolgoročno prinese več škode kot pa koristi. Očitnih in vsem poznanih neumnosti, ki smo jih s takšnimi razprodajami (Aerodrom, Helios, še prej Iskra Kondenzatorji Semič, Elan in številne druge) že zagrešili, ne kaže več ponavljati. Prav vsi cilji, ki jih omenja evropski komisar, poleg tega pa še številni drugi pozitivni učinki v smislu ohranjanja in nadaljnje širitve števila delovnih mest ter zagotavljanja trajnostnega razvoja Slovenije, se namreč – in to veliko uspešneje kot z enostavno prodajo tujcem – lahko realizirajo tudi prek delavskega zadružništva.*

*Ustavimo torej to brezglavo razprodajo slovenskega državnega premoženja, od katere ne bo nobene dolgoročne koristi, in si vzemimo čas za razmislek o predlaganih boljših alternativah. Čas bi bil, da končno začnemo v Sloveniji – če hočemo res postati konkurenčni – ustvarjati tudi človeškemu (ne samo finančnemu) kapitalu »prijazno poslovno okolje«, predvsem pa pogoje za vsestransko višjo kakovost življenja delavcev kot njegovih nosilcev, kar je sicer edini pravi smisel ekonomije. Ne nazadnje pa: je slovenska politika odgovorna prvenstveno bruseljski birokraciji ali lastnemu narodu za trajnostni razvoj Slovenije?*